Prifysgol Bangor

**COFNODION Y CYNGOR**

Cofnodion cyfarfod y Cyngor a gynhaliwyd 15 Ebrill 2016.

**Presennol:**

Y Gwir Anrhydeddus Arglwydd Dafydd Elis-Thomas AM (Cadeirydd), Mrs Steph Barbaresi, Yr Athro Gillian Davies, Yr Athro Andrew Edwards, Miss Fflur Elin, Yr Athro John Hughes, Yr Athro Jerry Hunter, Mr. Ifan James, Dr. Griff Jones, Mrs Alison Lea-Wilson, Dr. Lorrie Murphy, Yr Athro Richard Parry-Jones, Dr. Alwyn Roberts, Yr Athro David Shepherd, Yr Athro Paul Spencer, Yr Athro Carol Tully, Yr Athro Oliver Turnbull, Mr. David Williams, Dr. Olwen Williams, Ysgrifennydd y Brifysgol, Cyfarwyddwr Ystadau, Cyfarwyddwr Cyllid a Chyfarwyddwr Adnoddau Dynol.

**Ymddiheuriadau :**

Dr. Peter Higson, Mr. Alun Ffred Jones, Dr. Karen Jones, Ms. Ellen Parry Williams, Yr Athro Jo Rycroft Malone.

**DEATHS**

Cyfeiriodd y Cadeirydd at farwolaethau’r canlynol yn ddiweddar:

Mr Rhydian James, cyn-aelod staff yn Labordy Cynaliadwyedd y Brifysgol

Dr Ian Hughes, cyn aelod staff yn yr Ysgol Addysg

Mr John Disley, Cymrawd er Anrhydedd

Mrs Val Tranmer, cyn aelod staff yn y Gwasanaethau TG

Dr Ian Hilton, cyn aelod staff yn yr Ysgol Ieithoedd a Diwylliannau Modern

Mr Edgar Williams, cyn aelod staff yn Adnoddau Dynol

Ms Leni Sellens, aelod staff yn y Swyddfa Gyllid

Yr Athro Gwyn Thomas, cyn aelod staff yn Ysgol y Gymraeg ac un o feirdd amlycaf Cymru yn yr hanner canrif ddiwethaf

a safodd yr aelodau er cof amdanynt.

**LLONGYFARCHIADAU**

Llongyfarchodd y Cadeirydd y canlynol, y dyfarnwyd **Cadeiriau Personol** iddynt:

Dr Vian Bakir, Astudiaethau Creadigol a’r Cyfryngau

Dr Stefan Machura, Gwyddorau Cymdeithas

Dr John Turner, Gwyddorau Eigion

Dr Martina Feilzer, Gwyddorau Cymdeithas

**Ar dderbyn swydd Darllenydd:**

Dr Zoe Skoulding, Llenyddiaeth Saesneg

Dr Thora Tenbrink, Ieithyddiaeth ac Iaith Saesneg

Dr Nia Whiteley, Gwyddorau Biolegol

Dr Andy McStay, Astudiaethau Creadigol a'r Cyfryngau

Dr Hannah Vlhovȧ-Wőrner, Cerddoriaeth

**Ar dderbyn Cadair Athro er Anrhydedd:**

Yr Athro Christian Cook

Yr Athro Terry Hewitt

**Hefyd llongyfarchodd y Cadeirydd y canlynol:**

1. Dr Yvonne McDermott-Rees, Uwch Ddarlithydd yn Y Gyfraith ym Mhrifysgol Bangor, sydd wedi cael ei henwi'n un o'r chwech yn y rownd derfynol am Wobr Athro'r Flwyddyn yn Y Gyfraith 2016.
2. Jack Emmerson, myfyriwr PhD o Brifysgol Bangor, sydd wedi derbyn y Marine Conservation Society Wakefield Memorial Award, am ei broject ‘Sustainable static-gear fisheries in the Irish Sea’.
3. Dr Lowri Hughes o Ganolfan Bedwyr, sydd wedi'i gwahodd gan y Gweinidog dros Wasanaethau Cyhoeddus, Leighton Andrews, i ymuno â'r Gweithgor ar yr Iaith Gymraeg mewn Gweinyddu Llywodraeth Leol a Datblygu Economaidd.

**Tynnwyd sylw hefyd at lwyddiannau'r Brifysgol mewn gwobrau a dyfarniadau diweddar:**

Yn y *WhatUni Student Choice Awards*, rhestrwyd Prifysgol Bangor yn y dosbarthiadau canlynol:

1af am lety i fyfyrwyr

2il am gyrsiau a darlithwyr gorau

3ydd am gefnogaeth i fyfyrwyr

4ydd am glybiau a chymdeithasau

4ydd drwodd a thro fel Prifysgol y Flwyddyn

Enillodd Prifysgol Bangor Wobr Chware Teg Womenspire am Gyflogwr y Flwyddyn yn y Sector Cyhoeddus.

Gosodwyd Prifysgol Bangor yn safle 22 mewn tabl cynghrair byd-eang o brifysgolion mwyaf gwyrdd y byd. Mae'r *UI Green Metric* yn rhoi sylw i gynaliadwyedd a rheolaeth amgylcheddol mewn prifysgolion ledled y byd ac yn mesur ymrwymiad pob prifysgol i ddatblygu isadeiledd sy'n 'gyfeillgar i'r amgylchedd'.

**Y STRATEGAETH YSTADAU**

1. Darparwyd adroddiad gan Cushman and Wakefiled, a gomisiynwyd gan y Brifysgol i adfywio'r strategaeth bresennol. Tynnodd yr adroddiad sylw at y sgôp, y dull gweithredu a'r camau a gymerwyd hyd yma, a'r amserlen i ddatblygu'r strategaeth i'r dyfodol.
2. Tynnwyd sylw'r Cyngor yn arbennig at yr elfennau strategol sy’n arwain y strategaeth, y sialensiau sy'n gysylltiedig â'r ystâd ddi-breswyl, y cryfderau a'r cyfleoedd sy'n gysylltiedig â'r ystâd breswyl, a'r angen i alinio unrhyw strategaeth yn y dyfodol â chynllun busnes y Brifysgol, twf yn y dyfodol, a pharodrwydd i gymryd risg.
3. Nododd y Cyngor y canlynol:

[1] Yr angen am ddata pellach yn ymwneud â chyflwr yr ystâd, ei hymarferoldeb a'r defnydd a wneir ohoni.

[2] Pryderon ynghylch lefel gwaith cynnal a chadw sydd wedi crynhoi a'r effaith bosibl ar iechyd a diogelwch myfyrwyr a staff. Rhoddwyd sicrwydd i aelodau na ddefnyddir adeiladau categori D ar hyn o bryd.

[3] Gallai unrhyw gynnydd mewn defnyddio'r ystâd yn effeithlon, a chael gwared o bosibl ar rai rhannau ohoni, ryddhau cyllid i'w ail-fuddsoddi yn ei datblygiad.

1. Bydd trafodaethau'n parhau dros y misoedd i ddod, yn cynnwys ymgynghori ymhellach ag aelodau'r Cyngor. Rhoddir diweddariad pellach ar ddatblygiad y strategaeth yng Ngorffennaf gyda'r bwriad i'r strategaeth lawn fod ar gael i'w hystyried a'i chymeradwyo yn yr hydref.

**ACHOS BUSNES AMLINELLOL I SAFLE'R GWYDDORAU**

1. Cyflwynodd Dirprwy'r Is-ganghellor y cynllun busnes amlinellol dros yr Ardal Gwyddoniaeth a Thechnoleg. Nodwyd bod y Pwyllgor Cyllid ac Adnoddau'n argymell i'r Cyngor bod y project yn symud ymlaen i'r cam nesaf.
2. Nododd y Cyngor y canlynol:

[1] Roedd y cynnig yn cynnwys dymchwel rhan ôl yr Adeilad Coffa a'r Adeilad Charles Evans, ac adnewyddu'r Adeilad Coffa ac adeiladu estyniad newydd yn ei gefn. Bydd hyn yn galluogi gwagio'r Tŵr Alun Roberts, ei adnewyddu'n llwyr a rhoi cladin newydd arno, ac yn lle'r adeilad wrth ei ochr cael bloc newydd wedi ei integreiddio'n gyfan gwbl â'r Tŵr.

[2] Bydd y datblygiad yn gwella ymarferoldeb y lle yn sylweddol a galluogi gwagio Stryd y Deon, gan alluogi'r ddau Goleg i gael eu lleoli gyda'i gilydd ar safle modern i'r gwyddorau.

[3] Nid oes unrhyw dwf net mewn lle ac amcangyfrifir fod y gost ar hyn o bryd yn £56+m heb gynnwys TAW, gosodiadau a ffitio ac offer arbenigol. Bydd angen datblygu cynllun busnes uchelgeisiol i'r Brifysgol gynnal ymrwymiad cyfalaf mor fawr.

1. Ar ôl trafodaeth lawn, **penderfynwyd**:

[1] Cefnogi'r cynnig ac y dylai achos busnes llawn gael ei ddatblygu i'w ystyried yn ddiweddarach yn y flwyddyn.

[2] Y dylid rhyddhau £500k i glirio'r safle. Bydd angen i unrhyw wariant pellach ar waith galluogi gael ei gymeradwyo gan y Pwyllgor Cyllid ac Adnoddau.

[3] Y dylid datblygu strategaeth ariannol i gefnogi dyheadau cyfalaf y Brifysgol.

**COFNODION**

1. Cadarnhawyd a llofnodwyd cofnodion y cyfarfod a gynhaliwyd 11 Rhagfyr 2015.
2. Gan gyfeirio at:

[1] **Hyfforddiant Cychwynnol Athrawon (ITT)** (tudalen 2), ymwelodd Estyn yn Ionawr i drafod cynllun gweithredu'r Ganolfan sy'n rhoi sylw i'r holl argymhellion o fewn adroddiad gwreiddiol Estyn. Yn dilyn yr ymweliad maent wedi cadarnhau eu bod yn fodlon i'r cynllun roi sylw i'r meysydd hynny lle cafwyd diffyg cydymffurfio. Yn dilyn hyn mae HEFCW wedi cadarnhau niferoedd myfyrwyr ar gyfer blwyddyn academaidd 2016/17.

[2] **Cyllideb Llywodraeth Cymru** (tudalen 3), yn dilyn lobïo sylweddol gan y sector, fe wnaeth Llywodraeth Cymru yn y ddadl ar y gyllideb benderfynu peidio â bwrw ymlaen â nifer o'r toriadau arfaethedig. Erbyn hyn mae HEFCW wedi cyhoeddi eu penawdau cyllido, ac os cadarnheir y rhain bydd yn arwain at doriad o oddeutu £0.5m i'r Brifysgol.

[3] **Adolygiad Hazelkorn** (tudalen 3), mae'r adroddiad cyhoeddedig yn argymell ffurfio corff newydd, yn annibynnol ar y Llywodraeth, gyda goruchwyliaeth dros holl addysg drydyddol yng Nghymru.

[4] **Adolygiad Pontio** (tudalen 5), bydd y grŵp a sefydlwyd gan y Cyngor i ystyried cwmpas ac amserlen yr adolygiad yn cynnal ei gyfarfod cyntaf yn ddiweddarach heddiw.

**MATERION YR IS-GANGHELLOR**

Tynnodd yr Is-ganghellor sylw'r Cyngor at nifer o faterion.

1. **Coleg Bangor yn Tsiena** : Roedd yr Is-ganghellor wedi ymweld yn ddiweddar â'r Coleg, sydd wedi dod yn broject llwyddiannus iawn i'r Brifysgol. Mae dros 500 o fyfyrwyr wedi cael eu recriwtio ac mae'r niferoedd sy'n bwriadu dod i Fangor i'r ail flwyddyn neu'r flwyddyn olaf yn uwch na'r niferoedd yn y cynllun busnes gwreiddiol. Mae'r Coleg wedi cael cyhoeddusrwydd cadarnhaol sylweddol yn Tsiena ac mae'r Gweinidog Addysg wedi galw cynhadledd yn Changsha i ysgolion ar y cyd eraill ar draws Tsiena.
2. **Canolfan Llundain**: Gyda gofid penderfynwyd na fydd myfyrwyr pellach yn cael eu recriwtio i Ganolfan Llundain gan fod y landlord wedi terfynu'r brydles ac nid oedd modd cael adeilad addas arall. Caiff y garfan bresennol o fyfyrwyr eu dysgu mewn lleoliad dros dro.
3. **Cymraeg i Oedolion:** Ar hyn o bryd mae Prifysgol Bangor yn cyflwyno darpariaeth Cymraeg i Oedolion ar draws Gogledd Cymru, yn ogystal â bod yn 'Ganolfan' i'r Gogledd. Mae Llywodraeth Cymru wedi dewis ad-drefnu'r ddarpariaeth a sefydlu un Ganolfan Genedlaethol a lleihau nifer y darparwyr o 1 Awst 2016. Cyflwynodd Bangor dendr i weithredu fel y Ganolfan hon ond, gwaetha'r modd, bu'n aflwyddiannus, a dyfarnwyd y Ganolfan i'r Drindod Dewi Sant. Cyflwynodd Bangor dendr fel consortiwm gyda Grŵp Llandrillo Menai ac o fis Awst bydd yn dal contract darparwr i Ogledd Orllewin Cymru'n unig. Effaith y newidiadau hyn yw y bydd y Ganolfan ym Mangor yn dod i ben ar 31 Gorffennaf ac nad oes darpariaeth bellach yng Ngogledd Ddwyrain Cymru, lle rydym yn cyflogi staff ar hyn o bryd. O ystyried y newidiadau hyn, **penderfynodd** y Cyngor sefydlu Pwyllgor Diswyddo yn unol â Statud XX.
4. **Y Refferendwm Ewropeaidd** : Tynnwyd sylw'r Cyngor at y refferendwm a dywedodd yr Is-ganghellor bod UUK wedi derbyn cyngor cyfreithiol yn ddiweddar ynghylch ymgyrchu. Caniateir gweithgaredd gwleidyddol yn unig os yw'r Brifysgol yn credu y byddai ymgyrchu dros aros yn cefnogi ei hamcanion elusennol. **Penderfynodd** y Cyngor y dylai’r brifysgol gyfyngu ei hymateb i gyhoeddi gwybodaeth wrthrychol am ei chyfranogiad mewn rhaglenni Ewropeaidd, gan barhau’n rhan o lais cryf y sector UUK ar y mater. Fodd bynnag, ni ddylai aelodau'r Brifysgol gael eu rhwystro rhag cyflwyno barn bersonol ar y mater.

**ADRODDIAD Y PWYLLGOR GWEITHREDU**

Ystyriwyd yr adroddiad o gyfarfodydd y Pwyllgor Gweithredu a gynhaliwyd rhwng Rhagfyr 2015 ac Ebrill 2016 (ynghlwm fel Atodiad I i gopi swyddogol y cofnodion).

**GWYBODAETH DDIWEDDARAF AM GYNLLUNIO STRATEGOL**

1. Cyflwynodd Ysgrifennydd y Brifysgol broffiliau Ysgol a Dangosyddion Perfformiad Allweddol (KPIs) a feincnodwyd, fel rhan o'r cylch diwygiedig o wybodaeth flynyddol i'r Cyngor.
2. Mae'r proffiliau Ysgol yn rhoi crynodeb o ddata allweddol a KPIs i bob Ysgol, yn cynnwys gwybodaeth am fyfyrwyr, staff, gweithgaredd ymchwil, gweithgaredd cyfrwng Cymraeg, tariff mynediad, dosbarthiadau gradd, cyflogadwyedd myfyrwyr a boddhad myfyrwyr.
3. Mae'r KPIs a feincnodwyd yn dilyn cyflwyniad blynyddol KPIs yng nghyfarfod Rhagfyr y Cyngor, ac mae'n rhoi gwybodaeth a feincnodwyd yn erbyn data o'r sector a gyhoeddwyd yn ddiweddar.

**MATERION DEDDFWRIAETHOL**

1. Rhoddodd Ysgrifennydd y Brifysgol wybodaeth ddiweddaraf i'r Cyngor am faterion deddfwriaethol, rheolaethol a pholisi.
2. Nododd y Cyngor yn arbennig gynnydd a wnaed o ran gweithredu gofynion y Deddf Gwrthderfysgaeth a Diogelwch 2015 a'r ddyletswydd *Prevent*.
3. Nodwyd swyddogaeth HEFCW, yn cynnwys trefniadau trosiannol, yn deillio o Ddeddf Addysg Uwch (Cymru) 2015, ynghyd â'u dulliau o gyfathrebu â chyrff llywodraethu. Bydd newidiadau i asesu ansawdd yn golygu y bydd angen darparu hyfforddiant priodol i gyrff llywodraethu sefydliadau yng Nghymru.

**PWYLLGOR CYLLID AC ADNODDAU**

1. Cymeradwywyd adroddiadau cyfarfodydd y Pwyllgor Cyllid ac Adnoddau a gynhaliwyd ar 18 Ionawr a 21 Mawrth 2016 (ynghlwm fel Atodiad II i gopi swyddogol y cofnodion hyn).
2. Cyfeiriwyd yn benodol at y canlynol:

[1] Cofnod 584 (**Bwrdd Rhaglenni Cyfalaf**), mae anghenion datblygiad cyfalaf ehangach y brifysgol yn cadarnhau'r angen i'r Brifysgol gynhyrchu strategaeth ariannol gadarnach er mwyn cyllido'r cynlluniau cyfalaf uchelgeisiol hyn. Cadarnhaodd y pwyllgor yr angen i ddatblygu strategaeth ystadau dymor hir a strategaeth ariannol sy'n cefnogi uchelgais y Brifysgol.

[2] Cofnod 588 (**Cynllun Ffioedd a Mynediad**), cytunodd y Cyngor i ddirprwyo awdurdod i'r Pwyllgor Cyllid ac Adnoddau a'i Gadeirydd i wneud penderfyniadau ynghylch cyflwyno Cynllun Ffioedd a Mynediad y Brifysgol i HEFCW.

C. Hysbyswyd y Cyngor bod y Brifysgol, yn dilyn marchnata'r cyn Ganondy, wedi derbyn nifer o gynigion am yr eiddo a'i bod wedi derbyn y cynnig gorau a dderbyniwyd.

[1] Nodwyd bod angen i'r Brifysgol gydymffurfio â Deddf Elusennau 2011 mewn perthynas â chael gwared ar dir.

[2] Cafwyd adroddiad syrfëwr yn unol ag adran 119(1)(a) Deddf Elusennau 2011 a'r Rheoliadau Elusennau (Adroddiad Syrfëwr Cymwysedig) 1992.

[3] Cadarnhaodd yr aelodau eu bod yn credu'n rhesymol bod gan y Syrfëwr Dosbarth a oedd wedi paratoi'r adroddiad (Chris Guest MRICS) y gallu a'r profiad i wneud prisiad o'r eiddo a'r fan dan sylw, a nodwyd ei fod yn aelod o'r Royal Institute of Chartered Surveyors.

[4] Mae'r Cyngor yn credu nad oes unrhyw bersonau cysylltiedig yn ymwneud â'r gwerthiant, yn unol ag adran 118 o Ddeddf Elusennau 2011.

[5] Yn unol ag adran 119 (1) (c) Deddf Elusennau 2011, **cytunwyd** bod yr aelodau'n fodlon mai telerau'r setliad arfaethedig yw'r rhai gorau y gall y Brifysgol yn rhesymol eu cael ac y gall y gwerthiant fynd yn ei flaen, yn amodol ar gwblhau'r contract.

**PWYLLGOR ARCHWILIO A RISG**

1. Cymeradwywyd adroddiad ar gyfarfod y Pwyllgor Archwilio a Risg a gynhaliwyd 1 Chwefror 2016 (ynghlwm fel Atodiad III i gopi swyddogol y Cofnodion).
2. Gan gyfeirio'n neilltuol at Gofnod 374 (**Adroddiad Archwilwyr Mewnol**), cyflwynodd yr Archwiliwr Mewnol adroddiad meincnodi i'r pwyllgor yn dangos darganfyddiadau archwiliad y Brifysgol wedi eu meincnodi yn erbyn rhai tua 30 o gleientiaid AU eraill ac yn amlygu themâu cyffredin. Ni thynnwyd sylw at unrhyw bryderon difrifol. Fodd bynnag, mae'r Brifysgol yn derbyn canran llawer uwch (c. 60%) o adroddiadau ambr/gwyrdd o'i gymharu â'r grŵp a feincnodwyd.

**PWYLLGOR DWYIEITHRWYDD**

Cymeradwywyd yr adroddiad ar gyfarfod y Pwyllgor Dwyieithrwydd a gynhaliwyd 12 Chwefror 2016 (ynghlwm fel Atodiad IV i gopi swyddogol y cofnodion).

**PWYLLGOR IECHYD A DIOGELWCH**

1. Cymeradwywyd yr adroddiad ar gyfarfod y Pwyllgor Iechyd a Diogelwch a gynhaliwyd 3 Chwefror 2016 (ynghlwm fel Atodiad V i gopi swyddogol y cofnodion).
2. Gan gyfeirio'n neilltuol at Gofnod 482a (**Stociau Deunydd Ymbelydrol**), nodwyd y cafodd rheolaeth y brifysgol dros stociau a deunyddiau ymbelydrol ei harchwilio'n ddiweddar gan Heddlu Gogledd Cymru ac Adnoddau Naturiol Cymru. Cadarnhaodd yr archwiliad bod y prosesau a'r gweithdrefnau a sefydlwyd o safon dda ac nad oedd unrhyw achosion o'u torri neu angen gweithredu pellach. Yn dilyn caniatâd gan Adnoddau Naturiol Cymru i gael gwared ar ddeunyddiau sydd wedi crynhoi, mae'r Brifysgol ar hyn o bryd yn y broses o leihau ei phrif stociau o ddeunyddiau ymbelydrol.

**PWYLLGOR ENWEBIADAU A LLYWODRAETHU**

1. Cymeradwywyd yr adroddiad ar gyfarfod y Pwyllgor Enwebiadau a Llywodraethu a gynhaliwyd 11 Rhagfyr 2015 (ynghlwm fel Atodiad VI i gopi swyddogol y cofnodion).
2. Cyfeiriwyd yn benodol at y canlynol:

[1] Cofnod 117 (**Archwiliad Sgiliau),** nodwyd bod hyd at bum lle gwag ar y Cyngor ar hyn o bryd. Gan ystyried y blaenoriaethau y tynnwyd sylw atynt yn yr archwiliad sgiliau, roedd y pwyllgor wedi cytuno i ddrafftio hysbyseb a phecyn recriwtio i aelodau newydd o'r Cyngor ac i hysbysebu'n lleol a chenedlaethol; ac i gysylltu ag unigolion gyda sgiliau priodol, yn cynnwys alumni; ac i ddefnyddio cysylltiadau lleol gyda busnes a diwydiant.

[2] Cofnod 118 (**Adolygiad o Aelodaeth y Cyngor**), **cytunwyd** ar nifer o newidiadau i symleiddio aelodaeth o'r Cyngor. Byddai aelodaeth newydd y Cyngor yn 27, a'r gymhareb aelodau annibynnol i aelodau'r brifysgol yn 17:10. Ni fydd llai o aelodau lleyg nag sydd ar hyn o bryd.

**PWYLLGOR ENWI YSTAFELLOEDD AC ADEILADAU**

1. Cymeradwywyd cofnodion cyfarfod y Pwyllgor Enwi Ystafelloedd ac Adeiladau a gynhaliwyd 2 Chwefror 2016 (ynghlwm fel Atodiad VII i gopi swyddogol y cofnodion).
2. **Cytunodd** y Cyngor i Ystafell Ddarlithio PL2 yn Pontio gael ei hailenwi'n Ystafell Cemlyn-Jones / The Cemlyn-Jones Room.
3. **Cytunwyd** y dylai rhai penderfyniadau ar enwi ystafelloedd ac adeiladau a wnaed rai blynyddoedd yn ôl, ond nad oeddent wedi eu gweithredu eto, gael eu cyfeirio’n ôl at y pwyllgor i’w trafod ymhellach.

**PWYLLGOR DISWYDDIADAU**

1. Cymeradwywyd yr adroddiad ar gyfarfod y Pwyllgor Diswyddiadau a gynhaliwyd 8 Chwefror 2016 (ynghlwm fel Atodiad VIII i gopi swyddogol y cofnodion).
2. Gan gyfeirio'n benodol at Gofnod 4 (**Rhestr ddienw o aelodau staff**), **cytunwyd** bod y staff y bydd eu contractau cyfnod penodol yn dod i ben rhwng 1 Chwefror 2016 a 31 Gorffennaf 2016 yn cael eu diswyddo am resymau colli swyddi pe na bai cyfleoedd cyflogaeth eraill yn cael eu canfod iddynt.

**PWYLLGOR TALIADAU**

Cymeradwywyd yr adroddiad ar gyfarfod y Pwyllgor Taliadau a gynhaliwyd 11 Rhagfyr 2015 (ynghlwm fel Atodiad IX i gopi swyddogol y cofnodion).

**MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol. Tynnwyd sylw at bleidlais yr UCU ar streicio a bod cynlluniau ar y gweill i leihau cyn lleied â phosibl unrhyw darfu ar fyfyrwyr
2. Cytunwyd i roi'r teitl 'Athro Emeritws' i'r Athro David Bowers.
3. Derbyniwyd rhestr o benodiadau diweddar.

**Y SENEDD**

Derbyniwyd, er gwybodaeth, gofnodion cyfarfodydd y Senedd a gynhaliwyd 23 Tachwedd 2015 a 19 Ionawr 2016.

**DANGOSYDDION PERFFORMIAD ALLWEDDOL**

Derbyniodd y Cyngor ddata'n ymwneud â grantiau a chontractau ymchwil a ddyfarnwyd, niferoedd myfyrwyr, ceisiadau, a dangosyddion perfformiad ariannol chwarterol.

**GWYBODAETH DDIWEDDARAF O UNDEB Y MYFYRWYR**

1. Derbyniodd y Cyngor, er gwybodaeth, adroddiad cyfredol o Undeb y Myfyrwyr.
2. Llongyfarchwyd Fflur Elin gan aelodau'r Cyngor ar ei hethol yn Llywydd NUS Cymru yn ddiweddar.

**SELIO**

Cadarnhaodd y Cyngor selio’r dogfennau a restrwyd yn Agendum 14.

**ADRODDIAD I'R COMISIWN ELUSENNAU**

Nododd y Cyngor bod yr adroddiad blynyddol i'r Comisiwn Elusennau am 2014/15 wedi cael ei gyflwyno ar 25 Chwefror 2016, gryn dipyn cyn y dyddiad cau a bennwyd gan y Comisiwn Elusennau.

**CYMRODYR ER ANRHYDEDD**

Nodwyd y cyflwynir Cymrodoriaethau er Anrhydedd i’r canlynol yn ystod seremonïau graddio yng Ngorffennaf 2016:

* **Nigel Owens,** Dyfarnwr Rygbi Rhyngwladol, am wasanaeth i chwaraeon;
* **Ruth Hussey CB OBE**, Prif Swyddog Meddygol/Cyfarwyddwr Meddygol GIG Cymru, am wasanaeth i Wyddorau Meddygol;
* **Yr Uwchfrigadydd Susan Ridge**, Cyfarwyddwr Cyffredinol Gwasanaethau Cyfreithiol y Fyddin, am wasanaeth i'r gyfraith;
* **Rhian Huws-Williams**, Prif Weithredwr Cyngor Gofal Cymru, am wasanaeth i waith cymdeithasol;
* **Glyn Watkin Jones,** am wasanaeth i ddiwydiant;
* **John Meirion Morris,** cerflunydd, am wasanaeth i'r celfyddydau;
* **Yr Athro Merfyn Jones CBE**, am wasanaeth i’r Brifysgol;
* **Nia Roberts,** cyflwynydd teledu a radio, am wasanaeth i ddarlledu, a **J.O. Roberts,** actor proffesiynol adnabyddus ac uchel ei barch, am wasanaeth i ddrama (tad a merch);
* **Elin Manahan Thomas**, soprano, am wasanaeth i gerddoriaeth;
* **Yr Athro John Porter,** cyn-fyfyriwr a gwyddonydd adnabyddus yn rhyngwladol, am wasanaeth i wyddoniaeth;
* **Yr Athro John Wingfield,** cyn-fyfyriwr ac endocrinolegydd amgylcheddol ym Mhrifysgol California, am wasanaeth i wyddoniaeth;
* **H.E.M. Rasheed Mohammed Al Maraj,** Llywodraethwr Banc Canolog Bahrain, am wasanaeth i fyd bancio.

**FFARWELIO**

Diolchodd y Cadeirydd i Mr Alun Ffred Jones y mae ei dymor ar y Cyngor wedi dod i ben o 5 Ebrill 2016 wedi iddo ymddiswyddo fel Aelod Cynulliad dros etholaeth Arfon.